สตาร์บัคส์ มนต์เสื่อม?
ขายกาแฟยังไงทำไมถึงรวยจัง ก็คนไทยดื่มกาแฟเฉลี่ยปีละ 200 แก้วต่อคนทุกวัน ตลาดกาแฟของประเทศไทยจะไม่โตเอาโตเอาได้ยังไง ปัจจุบันตลาดกาแฟมีมูลค่าสูงกว่า 2 หมื่นล้านบาท แต่อีก 3-4 ปีข้างหน้า คาดการณ์ว่าจะขยายตัวเป็น 3 หมื่นล้านบาทสบายๆ อั้นไม่อยู่แล้วจริงๆ ก็เพราะมันหอมหวนเย้ายวนใจขนาดนี้ ไม่ว่าใครต่อใครจึงวิ่งสู้ฟัดเพื่อแย่งชิงส่วนแบ่งในธุรกิจคาเฟอีน,เจ้าตลาดเก่าอย่าง สตาร์บัคส์ ที่ครองความเป็นหนึ่งทั่วโลก ก็ยังเก๊กซิมกับการท้าทายของกาแฟสดสัญชาติไทย คาเฟ่ อเมซอน ที่พี่ใหญ่ด้านพลังงานของชาติอย่าง ปตท. เป็นแบ็กใหญ่ โดยหลังจากพยายามรุกหนักมาหลายปี ออกสตาร์ตเริ่มเปิด 20 สาขา เมื่อปี 2545 ยอดขายไม่ถึง 20 แก้วต่อสาขา ในที่สุดเมื่อปีที่แล้ว อเมซอน ก็ทำได้สำเร็จ สามารถโค่นแชมป์เก่า สตาร์บัคส์ เป็นครั้งแรก ขึ้นแท่นเป็นเจ้าตลาดกาแฟอันดับหนึ่งของประเทศไทย ชิงส่วนแบ่งตลาด 40% ด้วยรายได้แตะหมื่นล้านบาท ชงกันมือหักวันละเป็นล้านแก้ว ทิ้งห่างกาแฟสัญชาติมะกัน ที่คุยยกใหญ่ว่าปีที่แล้วมันยอดมาก ทำรายได้สูงทะลุ 7 พันล้านบาทเป็นครั้งแรกในรอบ 20 ปี โตขึ้น 15.78% ฟันกำไรสุทธิ 885 ล้านบาท แต่ก็กินส่วนแบ่งตลาดกาแฟไทยได้แค่ 30%,หรือมนต์สะกดของ สตาร์บัคส์ จะเริ่มเสื่อมซะแล้ว คอกาแฟถึงแห่ไปอุดหนุนกาแฟไทยที่ราคาถูกกว่า 3-4 เท่า ในร้านที่ไม่มีบรรยากาศตกแต่งเป็นพิเศษ แถมบริการก็งั้นๆ ถามผู้รู้วิเคราะห์ว่า เหตุผลที่ กาแฟนกแก้ว เอาชนะยักษ์ใหญ่กาแฟโลกได้ นอกจากราคาสมเหตุสมผลเร้าใจคนไทยสุดๆ ยังสามารถเข้าถึงได้ง่ายกว่ามาก เพราะปัจจุบัน อเมซอน มีสาขาทั้งในปั๊มและนอกปั๊ม มากกว่า 2,000 สาขา และตั้งเป้าอีก 5 ปีข้างหน้า จะเพิ่มสาขาเป็น 4,000 สาขา แถมมีแผนรุกไปเปิดสาขาในประเทศเพื่อนบ้านอาเซียนอย่างต่อเนื่อง เทียบกับ สตาร์บัคส์ ประเทศไทย ยังคุมกำเนิดสาขาไว้ที่ 400 สาขา และเพิ่งกระมิดกระเมี้ยนไปเปิดสาขาในปั๊มเอสโซ่ได้ไม่กี่สาขา,ยิ่งสภาพเศรษฐกิจแบบนี้ เงินเดือนไม่ขึ้นตามค่าครองชีพที่สูงปรี๊ด อาการรัก สตาร์บัคส์ เฉพาะวันที่มีโปรโมชันซื้อหนึ่งแถมหนึ่งจึงระบาดไปทั่วทุกมุมเมือง กระทั่งเศรษฐีตัวจริงแฟนพันธุ์แท้สตาร์บัคส์ก็ยังอดใจไม่ไหว ต้องยอมต่อแถว,ย้อนกลับไปที่คำถามเก่าว่า สตาร์บัคส์มีอะไรดีนักหนา ทำไมใครๆถึงได้รักและชื่นชมซะเหลือเกิน คำตอบส่วนใหญ่อาจยกความดีความชอบให้รสชาติความหอมกรุ่นของกาแฟแก้วโปรด และบรรยากาศการตกแต่งร้านที่อบอุ่นเป็นกันเองดูมีรสนิยม แต่เจาะให้ลึกลงไปจริงๆแล้ว การที่สตาร์บัคส์มีแฟนพันธุ์แท้อย่างเหนียวแน่น ทั้งๆที่การแข่งขันทางธุรกิจขับเคี่ยวรุนแรง เป็นเพราะฝีมือของซีอีโอมือฉมัง โฮวาร์ด ชูลทซ์ ที่สร้างจิตวิญญาณให้สตาร์บัคส์อบอวลไปด้วยวัฒนธรรมการผูกพันกันด้วยรัก พนักงานที่มีความกระตือรือร้นอยากให้บริการด้วยความจริงใจไม่เสแสร้ง และจดจำรายละเอียดของเราได้ราวญาติสนิท กลายเป็นเสน่ห์เฉพาะตัวดึงดูดคอกาแฟให้กลับมาหาสตาร์บัคส์ซ้ำแล้วซ้ำเล่า ชูลทซ์ คืออัศวินตัวจริง ที่ปลุกปั้นสตาร์บัคส์จากธุรกิจกาแฟท้องถิ่นของซีแอตเติล ที่มีอยู่ 4 สาขา เมื่อ 4 ทศวรรษก่อน จนผงาดขึ้นเป็นแบรนด์กาแฟอันดับหนึ่งของโลก มีสาขามากกว่า 28,000 สาขา ใน 75 ประเทศ,ศึกกาแฟเดือด สุดท้ายแพ้ชนะก็เฉือนกันที่บริการและความจริงใจ ได้แต่ภาวนาว่าจิตวิญญาณสตาร์บัคส์จะไม่ล่องลอยไปกับการประกาศอำลาทุกตำแหน่งของซีอีโอวิสัยทัศน์ไกล โฮวาร์ด ชูลทซ์ เพราะ กาแฟนกแก้ว คงไม่หยุดอยู่แค่เมืองไทย,มิสแซฟไฟร์
เจ้าตลาดเก่าอย่าง สตาร์บัคส์ ที่ครองความเป็นหนึ่งทั่วโลก ก็ยังเก๊กซิมกับการท้าทายของกาแฟสดสัญชาติไทย คาเฟ่ อเมซอน ที่พี่ใหญ่ด้านพลังงานของชาติอย่าง ปตท. เป็นแบ็กใหญ่
สตาร์บัคส์,อเมซอน,ร้านกาแฟ,คนดังอะราวนด์เดอะเวิลด์,มิสแซฟไฟร์